მარკ ბერნშტეინი
მარკ ბერნშტეინი (რუს. Марк Израйлевич Бернштейн) – ბელორუსი ბლოგერი და რუსულენოვანი ვიკიპედიის რედაქტორი, რომელიც ცხოვრობს მინსკში და რომელიც 2022 წლის 11 მარტს დააკავა ბელარუსის უსაფრთხოების ძალებმა მას შემდეგ, რაც დააბრალეს ვიკიპედიაში ანტი-რუსული სტატიის შექმნა. ბრალი წაუყენეს ბელარუსის ადმინისტრაციული კოდექსის 24.3 მუხლით (პოლიციის თანამშრომლებისადმი დაუმორჩილებლობისთვის) და მიუსაჯეს 15 დღიანი ადმინისტრაციული პატიმრობა. ამ დროის შემდეგ იგი პატიმრობაში იმყოფებოდა. 2022 წლის 24 ივნისს მიესაჯა სამი წლით შინაპატიმრობა და გაათავისუფლეს სასამართლოდან. ბერნშტეინი ვიკიპედიაში „Pessimist2006“ მომხმარებლის სახელით წერდა. 2009 წლის ბოლოდან 2022 წლის დასაწყისამდე, ბერნშტეინი იყო რუსული ვიკიპედიის 50 ყველაზე აქტიური რედაქტორიდან ერთ-ერთი, 200 000-ზე მეტი რედაქტირებით. მას სხვა ენციკლოპედიის გამომცემლების მიერ დაევალა სტატიების დაწერა. ბერნშტეინმა თავის „საუკეთესო“ მიღწევად 2009 წელს ვიკიპედიაში გამოქვეყნებული სტატია ცენზურა საბჭოთა კავშირში დაასახელა, რომლის შესაქმნელადაც დაახლოებით 250 წყარო გამოიყენა. ამავე პერიოდში, მან ასევე Deutsche Welle-ს მისცა ინტერვიუ ბელარუსულენოვანი ვიკიპედიის პროექტის განვითარების გზებზე, მისი გამოცდილების გაზიარების ფარგლებში. ბერნშტეინმა ურჩია ვიკიპედიის ახალ რედაქტორებს, ჯერ ესწავლათ გამოცდილი რედაქტორების რედაქტირების ნიმუშები და მოემზადებინათ იმ რედაქტორებთან მუშაობისთვის, რომლებსაც ჰქონდათ ძალიან განსხვავებული და ხშირად საპირისპირო შეხედულებები, რაც მან დაინახა, როგორც ვიკიპედიის სტატიების განვითარების გასაღები.